René van Zyl (Skrywer): MEVROU DOEMINIE JAAG SPOKE ROND!
MEVROU DOEMINIE JAAG SPOKE ROND!
GROTE PAMPOENSPOOK! As joernalis wil ek mos INLIG, OPVOED EN VERMAAK. Dit tesame met kinderwerk maak dat ek alles EENVOUDIG wil bewoord.
En ek haat dit dat mense allewig als aan die duiwel toeskryf, soos HALLOWEEN. (Nie bloot 'n BOSE tradisie nie.) Wraggies? Sedert die 600's in Ierland/Brittanje, sou Christene saamkom op 31 Oktober op Al-Hallow-Eve ('Halloween' in ou Engels of: the eve of All Saints' Day/Fees van die heiliges) en vra vir God se seën en beskerming teen die bose magte in die wêreld. Moderne vieringe kom van tradisie om soos heiliges (Saints) en bose geeste aan te trek om die stryd tussen goed en kwaad uit te beeld en die lig te bring (lanterns). Die fees is gehou nadat die oeste ingevorder is en net voor Winter (die dooie seisoen) begin.
In die Rooms Katolieke tradisie is dit 'n viering van die gemeenskap van die heiliges, die mense wat ons glo in die hemel is deur God se genade. All Saints' Day is op 1 November gevier en daar is 'n oproep gedoen om te lewe soos gelowiges moet, soos die heiliges (Saints) voor ons. Op All Souls day, 2 November, gaan dit oor alle siele en God se genade oor hulle word gevra. Menige kulture het 'n fees ter nagedagtenis aan die afgestorwe geliefdes, soos bv. die Mexikaanse Dag van die Dood (dia de los Muertos) of die Chinese Ghost Festival. Op hierdie dae word die afgestorwenes herdenk en onthou d.m.v feeste. Baie kulture berei gunsteling eetgoed voor vir die siele van die afgestorwenes, brand kerse of bou vreugdevure, of los blomme op familiegrafte of salf selfs grafstene.
Soos Kersfees is 'n vorige heidense fees (einde van Somer vieringe vir die Kelte) deur die Christendom 'geheilig' en nuwe betekenis gegee sodat God vereer word wat die bose finaal oorwin. Martin Luther het dalk juis die Hervorming begin op 31 Oktober 1517 met die vaskap van sy 95 stellings teen die Wittenberg kerk om enige bygelowe die nek in te slaan. En om God se genade en oorwinning oor die dood finaal te bevestig. Ons Christene hoef niks te vrees nie. In Christus is alles en almal nuut.